CELEX: 32013H1204(01)
Language: mt
Date: 2013-11-26 00:00:00
Title: Rakkomandazzjoni tal-Kunsill tas- 26 ta' Novembru 2013 dwar il-promozzjoni transettorjali ta' attività fiżika favur is-saħħa

4.12.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 354/1
            
         RAKKOMANDAZZJONI TAL-KUNSILL
   tas-26 ta' Novembru 2013
   dwar il-promozzjoni transettorjali ta' attività fiżika favur is-saħħa
   2013/C 354/01
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 292, flimkien mal-Artikoli 165 u 168 tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-benefiċċji tal-attività fiżika, inklużi attività sportiva regolari l-eżerċizzju, matul-il-ħajja kollha huma importanti ħafna u jinkludu tnaqqis fir-riskju ta’ mard kardjovaskulari, ta' xi tipi ta’ kanċer u tad-dijabete, titjib fis-saħħa muskoloskeletali u l-kontroll tal-piż tal-ġisem, kif ukoll effetti pożittivi fuq l-iżvilupp tas-saħħa mentali u l-proċessi konoxxittivi. L-attività fiżika, kif irrakkomandata mill-Organizzazzjoni Dinjija tas-Saħħa (id-WHO), hija importanti għall-gruppi kollha t'età, u għandha rilevanza partikolari għat-tfal, il-popolazzjoni li taħdem u l-anzjani.
            
         
               (2)
            
            
               Peress li l-attività fiżika hija prerekwiżit għal stil ta’ ħajja b’saħħitha u forza tax-xogħol b’saħħitha, tikkontribwixxi għall-kisba ta’ objettivi ewlenin definiti fl-istrateġija Ewropa 2020, b’mod partikolari fir-rigward tat-tkabbir, il-produttività u s-saħħa.
            
         
               (3)
            
            
               Filwaqt li matul l-aħħar snin żdiedu l-isforzi fil-promozzjoni tal-attività fiżika favur is-saħħa (HEPA) mill-awtoritajiet pubbliċi f'xi Stati Membri, ir-rati tan-nuqqas ta' attività fiżika fl-Unjoni jibqgħu ferm inaċċettabbli. Il-maġġoranza taċ-Ċittadini Ewropej ma jinvolvux ruħhom f’attività fiżika suffiċjenti b’60 % qatt jew rarament jagħmlu xi sport jew eżerċizzju. Hemm it-tendenza li n-nuqqas ta’ attività fiżika matul il-ħin liberu tkun aktar komuni fi gruppi soċjoekonomiċi baxxi. Attwalment ma hemm l-ebda indikazzjoni li dawk ix-xejriet negattivi qed immorru fid-direzzjoni opposta għall-Unjoni fl-intier tagħha.
            
         
               (4)
            
            
               L-inattività fiżika ġiet identifikata bħala fattur ta' riskju prinċipali għall-mortalità prematura u mard fil-pajjiżi bi dħul għoli madwar id-dinja, li jammontaw għal madwar 1 miljun mewt fir-reġjun Ewropew tal-WHO biss. Id-detrimenti kkawżati min-nuqqas ta’ attività fiżika fl-Unjoni huma rreġistrati sew, kif huma wkoll l-ispejjeż ekonomiċi sinifikanti diretti u indiretti assoċjati man-nuqqas ta’ attività fiżika u problemi tas-saħħa relatati, speċjalment fid-dawl tal-fatt li l-parti l-kbira tas-soċjetajiet Ewropej qed jixjieħu b'mod rapidu.
            
         
               (5)
            
            
               Riċerka reċenti tindika li mġiba sedentarja tista' tkun fattur ta' riskju għall-eżiti ta' saħħa, indipendentement mill-influwenza tal-attività fiżika. Fl-Unjoni, għandu jittieħed kont ta' dawn is-sejbiet meta jiġu kkunsidrati aktar azzjonijiet f'dan il-qasam.
            
         
               (6)
            
            
               Rigward il-livelli ta’ attività fiżika, hemm diskrepanzi kbar bejn l-Istati Membri. Filwaqt li xi wħud għamlu progress konsiderevoli b’żieda fil-proporzjoni ta’ ċittadini li jilħqu l-ammont minimu rrakkomandat ta' attività fiżika, ħafna oħrajn ma għamlu xejn jew saħansitra marru lura. Il-linji ta' politika attwali s'issa ma kellhomx impatt deċiżiv fit-tnaqqis tal-livelli ta’ inattività fiżika għall-Unjoni fl-intier tagħha. Hemm potenzjal konsiderevoli fit-tagħlim minn approċċi li rnexxew biex jiġu żviluppati u implimentati l-linji ta' politika tal-HEPA.
            
         
               (7)
            
            
               L-edukazzjoni fiżika fl-iskola għandha potenzjal li tkun għodda effettiva biex iżżid is-sensibilizzazzjoni tal-importanza tal-HEPA, u l-iskejjel jistgħu jkunu mira faċli u effettiva biex jiġu implimentati attivitajiet f'dan ir-rigward.
            
         
               (8)
            
            
               Għadd ta’ oqsma ta’ politika, b’mod partikolari l-isport u s-saħħa, jistgħu jikkontribwixxu għall-promozzjoni tal-attività fiżika u jistgħu joffru opportunitajiet ġodda għaċ-ċittadini tal-Unjoni sabiex isiru fiżikament attivi. Sabiex jiġi sfruttat dan il-potenzjal, u għalhekk sabiex jiżdiedu l-livelli ta' attività fiżika, huwa indispensabbli approċċ transettorjali strateġiku fil-qasam tal-promozzjoni tal-HEPA, li jinkludi involviment fil-livelli kollha tal-Ministeri, korpi u organizzazzjonijiet rilevanti kollha, b'mod partikolari il-moviment tal-isport, u b'kont meħud tal-ħidma ta' politika eżistenti u kurrenti. Id-disponibilità ta’ aktar informazzjoni u data aħjar dwar il-livelli ta’ attività fiżika u l-linji ta' politika ta’ promozzjoni tal-HEPA, hija element essenzjali biex dan il-proċess ikun sostnut u hija rekwiżit għall-evalwazzjoni tal-politika li għandha l-għan li twassal għal aktar żvilupp u implimentazzjoni effettivi fil-futur tal-politika.
            
         
               (9)
            
            
               Il-Linji Gwida tal-UE dwar l-Attività Fiżika (EU PA GL) (1), kif imsemmija mill-Kunsill u mir-Rappreżentanti tal-Istati Membri, imlaqqgħin fi ħdan il-Kunsill, fil-konklużjonijiet tagħhom tas-27 ta' Novembru 2012 (2) dwar il-promozzjoni tal-HEPA, u mill-Kunsill fil-konklużjonijiet tiegħu intitolati “Tixjiħ B'saħħtu Matul iċ-Ċiklu tal-Ħajja” (3), jippromwovu approċċ transettorjali li jkopri l-oqsma tematiċi kollha responsabbli għall-promozzjoni tal-HEPA.
            
         
               (10)
            
            
               Il-Komunikazzjoni tal-2011 mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni intitolata “l-Iżvilupp tad-Dimensjoni Ewropea fl-Isport” stiednet lill-Kummissjoni u lill-Istati Membri biex ikomplu l-progress, abbażi tal-EU PA GL, lejn l-istabbiliment ta’ linji gwida nazzjonali, inkluż proċess ta’ reviżjoni u koordinament, u jikkunsidraw Rakkomandazzjoni tal-Kunsill f’dan il-qasam.
            
         
               (11)
            
            
               Ir-Riżoluzzjoni tal-Kunsill u tar-Rappreżentanti tal-Istati Membri, imlaqqgħin fi ħdan il-Kunsill, dwar Pjan ta' Ħidma tal-Unjoni Ewropea għall-Isport għall-2011-2014 dwar Pjan ta’ Ħidma tal-Unjoni Ewropea għall-Isport 2011-2014 (4) irrikonoxxiet il-bżonn li tissaħħaħ il-kooperazzjoni bejn il-Kummissjoni u l-Istati Membri fl-isport fi ftit oqsma ta' prijorità, inkluża l-promozzjoni tal-HEPA. F’Lulju 2012, il-Grupp ta’ Esperti “Sport, Saħħa u Parteċipazzjoni”, stabbilit f'nofs l-2011 fil-kuntest tal-Pjan ta' Ħidma, esprima appoġġ għal inizjattiva ġdida tal-Unjoni għall-promozzjoni tal-HEPA.
            
         
               (12)
            
            
               Il-Konklużjonijiet tal-Kunsill tas-27 ta' Novembru 2012 dwar il-promozzjoni tal-HEMA rrikonoxxew il-ħtieġa għal aktar azzjoni fil-livell tal-Unjoni Ewropea u sejjaħ lill-Kummissjoni biex tippreżenta proposta għal Rakkomandazzjoni tal-Kunsill, inkluż qafas ta’ monitoraġġ ħafif ibbażat fuq sett ta’ indikaturi li jkopru l-oqsma tematiċi tal-EU PA GL.
            
         B'DAN JIRRAKKOMANDA li l-istati membri:
   
               (1)
            
            
               Jaħdmu lejn linji ta' politika effettivi tal-HEPA billi jiżviluppaw approċċ transettorjali li jinvolvi oqsma ta’ politika li jinkludu l-isport, is-saħħa, l-edukazzjoni, l-ambjent u t-trasport, b'kont meħud tal-EU PA GL, kif ukoll setturi rilevanti oħrajn u skont l-ispeċifiċitajiet nazzjonali. Dan għandu jinkludi:
               
                           (a)
                        
                        
                           l-iżvilupp u l-implimentazzjoni progressivi ta' strateġiji nazzjonali u linji ta' politika transettorjali bil-għan tal-promozzjoni tal-HEPA f'konformità mal-leġislazzjoni u l-prattika nazzjonali;
                        
                     
                           (b)
                        
                        
                           l-identifikazzjoni ta' azzjonijiet konkreti għat-twettiq ta' dawk l-istrateġiji jew linji ta' politika, fi pjan ta' azzjoni fejn hu kkunsidrat adatt.
                        
                     
         
               (2)
            
            
               Jissorveljaw il-livelli ta’ attività fiżika u l-linji ta' politika tal-HEPA permezz tal-użu ta' qafas (5) ta’ monitoraġġ ħafif u ta' indikaturi stabbiliti fl-Anness skont iċ-ċirkustanzi nazzjonali;
            
         
               (3)
            
            
               Fi żmien sitt xhur wara l-adozzjoni ta’ din ir-Rakkomandazzjoni, jinħatru punti fokali nazzjonali dwar l-HEPA (6), f'konformità mal-leġislazzjoni u l-prattika nazzjonali, sabiex jappoġġaw il-qafas ta’ monitoraġġ imsemmi hawn fuq, u jinfurmaw lill-Kummissjoni dwar il-ħatra tagħhom.
               Il-punti fokali nazzjonali tal-HEPA, b'mod partikolari, ser ikollom il-kompitu li jikkordinaw il-proċess li jagħmlu d-data dwar l-attività fiżika disponibbli għall-qafas ta' monitoraġġ; dik id-data għandha tiddaħħal fid-database eżistenti Ewropea tad-WHO dwar in-nutrizzjoni, l-obeżità u l-attività fiżika (NOPA); huma għandhom jiffaċilitaw ukoll il-kooperazzjoni interdipartimentali dwar il-linji ta' politika tal-HEPA;
            
         
               (4)
            
            
               Jikkooperaw mill-qrib bejniethom u mal-Kummissjoni billi jagħmlu parti minn proċess ta’ skambju regolari ta’ informazzjoni u l-aħjar prassi dwar il-promozzjoni tal-HEPA fl-istrutturi rilevanti fil-livell tal-Unjoni għall-isport u s-saħħa bħala bażi għal koordinazzjoni msaħħa tal-politika.
            
         B'DAN JISTIEDEN lill-Kummissjoni sabiex:
   
               (1)
            
            
               Tassisti lill-Istati Membri biex jadottaw strateġiji nazzjonali, jiżviluppaw approċċi ta’ politika transettorjali dwar l-HEPA u jimplimentaw pjanijiet ta’ azzjoni korrispondenti, billi tiffaċilita l-iskambju ta’ informazzjoni u prassi tajba, tagħlim effettiv bejn il-pari, netwerking u l-identifikazzjoni ta’ approċċi li rnexxew fil-promozzjoni tal-HEPA;
            
         
               (2)
            
            
               Tippromwovi l-istabbiliment u l-funzjonament tal-qafas ta' monitoraġġ tal-HEPA, f'konformità mal-indikaturi elenekati fl-Anness, abbażi ta' forom eżistenti ta' monitoraġġ u ġbir tad-data f'dan il-qasam, u bl-użu sa fejn hu l-aktar possibbli tal-informazzjoni u d-data eżistenti, billi:
               
                           (a)
                        
                        
                           tipprovdi, bl-għajnuna ta’ esperti xjentifiċi, appoġġ immirat għall-bini u t-taħriġ ta' kapaċità lil punti fokali nazzjonali tal-HEPA, inkluż bil-ħsieb tal-proċess ta' ġbir tad-data, u, kif adatt, lil rappreżentanti oħra minn awtoritajiet pubbliċi rilevanti;
                        
                     
                           (b)
                        
                        
                           teżamina l-possibbiltà, li d-data miġbura tintuża fil-kuntest tal-qafas ta' monitoraġġ sabiex potenzjalment tiġi prodotta statistika Ewropea dwar il-livell ta' attività fiżika kull tliet snin;
                        
                     
                           (c)
                        
                        
                           tappoġġa lid-WHO biex tkompli tiżviluppa l-aspetti tad-database tan-NOPA billi tadattah mal-qafas ta’ monitoraġġ stabbilit fl-Anness;
                        
                     
                           (d)
                        
                        
                           tappoġġa u tikkoopera mill-qrib mad-WHO fil-preparazzjoni u l-ħruġ ta’ rapporti speċifiċi għall-pajjiż dwar l-HEPA u ta' analiżi tax-xejriet tal-HEPA;
                        
                     
         
               (3)
            
            
               Tirrapporta kull tliet snin dwar il-progress fl-implimentazzjoni ta’ din ir-Rakkomandazzjoni, abbażi tal-informazzjoni pprovduta fl-arranġamenti ta’ rappurtar li jidhru fil-qafas ta’ monitoraġġ u ta’ informazzjoni rilevanti oħra dwar l-iżvilupp u l-implimentazzjoni tal-politika tal-HEPA pprovduta mill-Istati Membri u tevalwa l-valur miżjud ta' din ir-Rakkomandazzjoni.
            
         
      Magħmul fi Brussell, is-26 ta’ Novembru 2013.
      
         
            Għall-Kunsill
         
         
            Il-President
         
         D. A. BARAKAUSKAS
      
   
   
      (1)  Il-Linji Gwida tal-UE dwar l-Attività Fiżika, milqugħa fil-Konklużjonijiet tal-Presidenza tal-Laqgħa informali tal-Ministri tal-UE, responsabbli għall-isport, f'Novembru 2008.
   
      (2)  ĠU C 393, 19.12.2012, p. 22.
   
      (3)  ĠU C 396, 21.12.2012, p. 8.
   
      (4)  ĠU C 162, 1.6.2011, p. 1.
   
      (5)  Il-qafas ta’ monitoraġġ ser jistabbilixxi sett minimu ta’ rekwiżiti ta’ rapportar dwar l-aspetti ġenerali tal-promozzjoni tal-HEPA li jistgħu jiġu indirizzati mill-Istati Membri kollha. Dan ser jiġi implimentat b'sinerġija u kooperazzjoni mill-qrib mad-WHO, b'hekk tiġi evitata d-duplikazzjoni tal-ġbir tad-data.
   
      (6)  Il-punt fokali ser ikun il-persuna ta' kuntatt prinċipali fl-Istat Membru biex tipprovdi informazzjoni u data li tikkorispondi għat-tabella ta' indikaturi fl-Anness, ser tifforma parti mill-kwestjonarju li għandu jiġi indirizzat lill-punti fokali mid-WHO.
   
      ANNESS
      Indikaturi proposti biex jiġu evalwati l-livelli tal-HEPA u l-linji ta' politika tal-HEPA fl-UE, b'kont meħud tal-Linji Gwida tal-UE dwar l-Attività Fiżika (EU PA GL) (1)
      
      
                  Oqsma tematiċi tal-EU PA GL
               
               
                  Indikaturi proposti u varjabbli/unitajiet
               
               
                  Disponibblità tad-data
               
            
                  Rakkomandazzjonijiet u linji gwida internazzjonali dwar l-Attività Fiżika
                  (EU PA GL 1-2)
               
               
                  
                              1.
                           
                           
                              Ir-Rakkomandazzjoni nazzjonali dwar l-attività fiżika favur is-saħħa
                              Iva/le
                           
                        
               
                  
                      (5)
                  
               
            
                  
                              2.
                           
                           
                              Adulti li jilħqu l-minimu tar-rakkomandazzjoni tad-WHO dwar l-attività fiżika favur is-saħħa
                              Persentaġġ ta' adulti li jilħqu minimu ta' 150 minuta ta' attivita fiżika b'intensità moderata kull ġimgħa, jew 75 minuta ta' attività b'intesità għolja, jew kombinazzjoni ekwivalenti
                           
                        
               
                  
                      (5)
                  
               
            
                  
                              3.
                           
                           
                              Tfal u adolexxenti li jilħqu l-minimu tar-rakkomandazzjoni tad-WHO dwar l-attività fiżika favur is-saħħa jewrakkomandazzjonijiet nazzjonali ekwivalenti
                              Persentaġġ ta' tfal u adolexxenti li jilħqu tal-anqas 60 minuta ta' attività fiżika minn rata moderata għal intensità għolja kuljum jew tal-anqas 5 ijiem/ġimgħa
                           
                        
               
                  
                      (5)
                  
               
            
                  Approċċ transettorjali
                  (EU PA GL 3-5)
               
               
                  
                              4.
                           
                           
                              Mekkaniżmu ta’ koordinazzjoni nazzjonali dwar il-promozzjoni tal-HEPA
                              Iva/le; jekk iva, aktar dettalji
                           
                        
               
                  
                      (5)
                  
               
            
                  
                              5.
                           
                           
                              Finanzjament allokat speċifikament għall-promozzjoni tal-HEPA
                              Skont is-settur (saħħa, sport, trasport eċċ.):
                              
                                          —
                                       
                                       
                                          finanzjament totali;
                                       
                                    
                                          —
                                       
                                       
                                          per capita;
                                       
                                    
                                          —
                                       
                                       
                                          permezz tal-prodott domestiku gross ta' PPP per capita, f'Ewro
                                       
                                    
                        
               
                  
                      (2)
                  
               
            
                  ”Sport”
                  (EU PA GL 6-13)
               
               
                  
                              6.
                           
                           
                              Politika nazzjonali u/jew pjan ta’ azzjoni ta' sports għal kulħadd
                              Iva/le: jekk iva, aktar dettalji
                           
                        
               
                  
                      (5)
                  
               
            
                  
                              7.
                           
                           
                              Klabbs ta' sports għas-saħħa (Programm ta' Klabbs tal-Isport għas-Saħħa)
                              Implimentazzjoni tal-linji gwida żviluppati mill-proġett HEPA Europe/TAFISA: iva/le; jekk iva, deskrizzjoni
                           
                        
               
                  
                      (3)
                  
               
            
                  
                              8.
                           
                           
                              Qafas għall-appoġġ ta’ opportunitajiet biex jiżdied l-aċċess għall-faċilitajiet rikreattivi jew tal-eżerċizzju għal gruppi b'livelli soċjoekonomiċi baxxi
                              Eżistenza ta' qafas: iva/previst fis-sentejn li jmiss/le; u jekk iva, deskrizzjoni
                           
                        
               
                  
                      (4)
                  
               
            
                  
                              9.
                           
                           
                              Gruppi fil-mira indirizzati mill-politika nazzjonali tal-HEPA
                              Skont il-grupp immirat (gruppi bi ħtieġa partikolari ta' attivita fiżika (eż. gruppi ta' livell soċjoekonomiku baxx, persuni b'livelli baxxi ta' PA, anzjani, minoritajiet etniċi eċċ.)
                           
                        
               
                  
                      (5)
                  
               
            
                  “Saħħa”
                  (EU PA GL 14-20)
               
               
                  
                              10.
                           
                           
                              Monitoraġġ u sorveljanza ta' attività fiżika u mġiba sedentarja
                              Attivita fiżika u mġiba sedentarja inklużi fis-sistema nazzjonali tal-monitoraġġ tas-saħħa: iva/le; jekk iva, aktar dettalji
                           
                        
               
                  
                      (4)
                  
               
            
                  
                              11.
                           
                           
                              Konsulenza dwar attività fiżika mwettqa mill-professjonisti tas-saħħa
                              Konsulenza dwar attività fiżika: iva/le; jekk iva: rimborsata bħala parti mis-servizzi primarji tal-kura tas-saħħa: iva/le
                           
                        
               
                  
                      (4)
                  
               
            
                  
                              12.
                           
                           
                              Taħriġ dwar l-attività fiżika fil-kurrikulu għall-professjonisti tas-saħħa
                              
                                          —
                                       
                                       
                                          numru ta' sigħat għall-infermieri, it-tobba
                                       
                                    
                                          —
                                       
                                       
                                          obbligatorju jew fakultattiv
                                       
                                    
                                          —
                                       
                                       
                                          valutazzjoni ċara u strutturi ta' akkreditazzjoni biex jirriflettu l-eżiti ta' tagħlim tas-suġġett
                                       
                                    
                        
               
                  
                      (3)
                  
               
            
                  “Edukazzjoni”
                  (EU PA GL 21-24)
               
               
                  
                              13.
                           
                           
                              Edukazzjoni fiżika fl-iskejjel primarji u sekondarji
                              
                                          —
                                       
                                       
                                          numru ta' sigħat kull livell ta' skola
                                       
                                    
                                          —
                                       
                                       
                                          obbligatorju jew fakultattiv
                                       
                                    
                                          —
                                       
                                       
                                          regolamentazzjoni nazzjonali jew subnazzjonanli
                                       
                                    
                        
               
                  
                      (4)
                  
               
            
                  
                              14.
                           
                           
                              Skemi marbuta mal-promozzjoni tal-attività fiżika fl-iskejjel
                              Eżistenza ta' skema nazzjonali jew subnazzjonali: iva/le; jekk iva, aktar dettalji
                           
                        
               
                  
                      (3)
                  
               
            
                  
                              15.
                           
                           
                              Taħriġ dwar il-HEPA għall-għalliema tal-edukazzjoni fiżika
                              HEPA bħal modul u fit-taħriġ tal-għalliema tal-EF fil-livell bachelors u/jew masters degree: iva/le; mandatorju/fakultattiv
                           
                        
               
                  
                      (3)
                  
               
            
                  
                              16.
                           
                           
                              Skemi marbuta mal-promozzjoni ta' trasport attiv lejn l-iskola
                              Skemi nazzjonali jew subnazzjonali (fejn rilevanti) biex jiġi promoss mezz attiv biex tasal l-iskola (eż. bil-mixi aakumpanjati minn adulti (walking buses), bir-rota): iva/le, jekk iva: deskrizzjoni
                           
                        
               
                  
                      (4)
                  
               
            
                  “Ambjent, ippjanar urban, Sikurezza pubblika”
                  (EU PA GL 25-32)
               
               
                  
                              17.
                           
                           
                              Livell ta’ ċikliżmu/mixi
                              Il-mezz prinċipali tat-trasport użat fl-attivitajiet tiegħek ta' kuljum (karozza, mutur, trasport pubbliku, mixi, rota, oħra)
                           
                        
               
                  
                      (5)
                  
               
            
                  
                              18.
                           
                           
                              Linji Gwida Ewropej għat-titjib tal-Infrastutturi favur l-Attività Fiżika fil-Ħin Liberu
                              Linji Gwida Ewropej għat-titjib tal-Infrastutturi favur l-Attività Fiżika fil-Ħin Liberu li huma applikati sistematikament fl-ippjanar, il-bini u l-ġestjoni tal-infrastrutturi:
                              Iva/għad mhux previst fis-sentejn li jmiss/le
                           
                        
               
                  
                      (3)/ (4)
                  
               
            
                  “Ambjent tax-xogħol”
                  (EU PA GL 33-34)
               
               
                  
                              19.
                           
                           
                              Skemi marbuta mal-promozzjoni ta' trasport attiv lejn il-post tax-xogħol
                              Eżistenza ta' skema inċentiva nazzjonali jew subnazzjonali (fejn rilevanti) għall-kumpanniji jew l-impjegati għall-promozzjoni ta' trasport attiv lejn il-post tax-xogħol (eż. mixi, rota): iva/le, jekk iva: deskrizzjoni
                           
                        
               
                  
                      (4)
                  
               
            
                  
                              20.
                           
                           
                              Skemi għall-promozzjoni tal-attività fiżika fuq il-post tax-xogħol
                              Eżistenza ta' skema li toffri inċentiv nazzjonali jew subnazzjonali (fejn rilevanti) għall-kumpanniji jew l-impjegati għall-promozzjoni ta' trasport attiv lejn il-post tax-xogħol (eż. gyms, showers, treadmills): iva/le
                           
                        
               
                  
                      (4)
                  
               
            
                  “Ċittadini anzjani”
                  (EU PA GL 35-37)
               
               
                  
                              21.
                           
                           
                              Skemi għal interventi fil-komunità għall-promozzjoni tal-AF fost l-anzjani
                              Eżistenza ta' skema għall-interventi komunitarji għall-promozzjoni tal-AF fost l-anzjani; Iva/le, jekk iva: deskrizzjoni
                           
                        
               
                  
                      (4)
                  
               
            
                  “Indikaturi/evalwazzjoni”
                  (EU PA GL 138)
               
               
                  
                              22.
                           
                           
                              Politiki nazzjonali tal-HEPA li jinkludu pjan għall-evalwazzjoni
                              x minn y tal-linji ta' politika nazzjonali tal-HEPA (sport, saħħa, trasport, ambjent, skont is-settur) jinkludu intenzjoni jew pjan ċari għall-evalwazzjoni
                           
                        
               
                  
                      (5)
                  
               
            
                  “Sensibilizzazjoni pubblika”
                  (EU PA GL 139)
               
               
                  
                              23.
                           
                           
                              Eżistenza ta’ kampanja ta’ sensibilizzazzjoni nazzjonali dwar l-attività fiżika
                              Iva/le, jekk iva: deskrizzjoni
                           
                        
               
                  
                      (4)
                  
               
            
            
         (1)  L-informazzjoni u d-data li l-Istati Membru huma rrakkomandati li jipprovdu fil-kuntest tal-qafas ta' monitoraġġ ħafif huma mistennija li jsiru aħjar biż-żmien. Appoġġ għal dak il-qafas hu propost li jiġi mill-attivitajiet ta' kooperazzjoni u l-bini ta' kapaċità previsti f'din ir-Rakkomandazzjoni.
      
         (2)  data li għad ma nġabritx.
      
         (3)  data li għad ma nġabritx iżda hija ppjanata fin-NOPA.
      
         (4)  data disponibbli (jiġifieri inkluża f'mudelli tal-pajjiż jew permezz sors disponibbli ieħor) iżda li għad mhux validitata, jew teħtieġ aġġornament.
      
         (5)  data disponibbli u validitata fin-NOPA.